Løpet ble første gang arrangert i 1958, og arrangører var Bardufoss og Omegn Idrettsforening, Bardu Idrettslag, Idrettslaget Kampen og Bardufoss flystasjon. Løpet ble etablert til minne om Ole Reistad som ledet det norske laget som vant demonstrasjonsgrenen militært patruljeløp under vinter-OL 1928. Til 1968 startet løpet vekselvis på Setermoen og på Bardufoss. Til og med 1977 var det innlagt militære disipliner, der bom i skyting og feil i avstandsbedømmelse gav tilleggsminutter. Som i andre turrenn var det tidligere krav om å bære ryggsekk: 5 kg for menn og 3 kg for kvinner.